KOMISIJOS SPRENDIMAS
2007 m. birželio 13 d.
dėl karbosulfano neįtraukimo į Tarybos direktyvos 91/414/EEB I priedą ir augalų apsaugos produktų, kuriuose yra tos medžiagos, registracijų panaikinimo
(pranešta dokumentu Nr. C(2007) 2463)
(Tekstas svarbus EEE)
(2007/415/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (1), ypač į jos 8 straipsnio 2 dalies ketvirtą pastraipą,
kadangi
(1)
Direktyvos 91/414/EEB 8 straipsnio 2 dalyje yra numatyta, kad valstybė narė gali per 12 metų nuo pranešimo apie šią direktyvą registruoti dėl pateikimo į rinką augalų apsaugos produktus, kuriuose yra veikliųjų medžiagų, neįrašytų į šios direktyvos I priedą, ir kurie dvejus metus nuo pranešimo apie šią direktyvą dienos yra rinkoje, kol šios medžiagos bus laipsniškai tiriamos pagal darbo programą.
(2)
Komisijos reglamentuose (EB) Nr. 451/2000 (2) ir (EB) Nr. 703/2001 (3) nustatytos Direktyvos 91/414/EEB 8 straipsnio 2 dalyje nurodytos darbų programos išsamios antrojo etapo įgyvendinimo taisyklės ir nustatytas veikliųjų medžiagų, kurias reikia įvertinti siekiant įtraukti jas į Direktyvos 91/414/EEB I priedą, sąrašas. Tame sąraše yra karbosulfanas.
(3)
Karbosulfano poveikis žmonių sveikatai ir aplinkai pareiškėjo pasiūlytais naudojimo atvejais buvo įvertintas pagal Reglamentuose (EB) Nr. 451/2000 ir (EB) Nr. 703/2001 išdėstytas nuostatas. Be to, šiais reglamentais skiriamos valstybės narės ataskaitų rengėjos, kurios pagal Reglamento (EB) Nr. 451/2000 8 straipsnio 1 dalies nuostatas Europos maisto saugos tarnybai (EMST) privalo pateikti atitinkamas vertinimo ataskaitas ir rekomendacijas. Belgija paskirta ataskaitą apie karbosulfaną rengiančia valstybe nare, o visa atitinkama informacija buvo pateikta 2004 m. rugpjūčio 11 d.
(4)
Šią vertinimo ataskaitą valstybės narės ir EMST persvarstė vertinimo darbo grupės posėdyje ir 2006 m. liepos 28 d. pateikė Komisijai kaip EMST peržiūros išvadas dėl veikliosios medžiagos pesticido karbosulfano keliamo pavojaus vertinimo (4). Šią ataskaitą valstybės narės ir Komisija persvarstė Maisto grandinės ir gyvūnų sveikatos nuolatiniame komitete ir 2006 m. lapkričio 24 d. pateikė kaip Komisijos karbosulfano peržiūros ataskaitą.
(5)
Vertinant šią veikliąją medžiagą nustatytos tam tikros problemos. Naudojant karbosulfaną susidaro pavojingi metabolitai. Todėl susirūpinta dėl poveikio vartotojams ir galimo požeminio vandens užteršimo pavojaus. Tačiau remiantis pranešėjo per įstatyme numatytus terminus pateiktais duomenimis, šių abejonių nebuvo galima paneigti. Be to, techninės medžiagos (t. y. rinkoje parduodamos veikliosios medžiagos) sudėtyje yra atitinkamų priemaišų, iš kurių bent viena (N-nitrosodibutilaminas) yra kancerogeninė. Nustatytas šių priemaišų kiekis techninėje medžiagoje kelia susirūpinimą. Pranešėjo per įstatyme numatytus terminus pateikti duomenys nebuvo pakankami, kad būtų galima išspręsti šią problemą. Atitinkamai nebuvo galima įvertinti poveikio operatoriams. Pagaliau remiantis pranešėjo per įstatyme numatytus terminus pateiktais duomenimis, nebuvo galima nustatyti pavojaus paukščiams, žinduoliams, vandens organizmams, bitėms, netiksliniams nariuotakojams, sliekams, netiksliniams dirvos mikroorganizmams ir augalams. Taigi pavojaus šioms rūšims vertinimo klausimai lieka neišspręsti. Todėl remiantis turima informacija nebuvo galima daryti išvados, kad karbosulfanas atitinka įtraukimo į Direktyvos 91/414/EEB I priedą kriterijus.
(6)
Komisija paragino pranešėją pateikti savo pastabas apie peržiūros rezultatus ir apie tai, ar jis ketina toliau remti šios medžiagos įtraukimą. Pranešėjas pateikė savo pastabas ir jos buvo atidžiai išnagrinėtos. Tačiau nepaisant pranešėjo argumentų, nustatyta, kad pirmiau nustatytos problemos negalėjo būti išspręstos, o remiantis pateikta informacija atlikti ir per EMST ekspertų posėdžius apsvarstyti vertinimai neparodė, kad galima tikėtis, jog augalų apsaugos produktai, kuriuose yra karbosulfano, siūlomomis naudojimo sąlygomis iš esmės atitinka Direktyvos 91/414/EEB 5 straipsnio 1 dalies a ir b punktuose nustatytus reikalavimus.
(7)
Todėl karbosulfanas neturėtų būti įtrauktas į Direktyvos 91/414/EEB I priedą.
(8)
Reikėtų imtis priemonių siekiant užtikrinti, kad galiojančios augalų apsaugos produktų, kurių sudėtyje yra karbosulfano, registracijos per nustatytą laikotarpį būtų panaikintos, nebeatnaujinamos, ir kad nebūtų registruojami nauji produktai.
(9)
Bet koks valstybės narės suteikiamas lengvatinis laikotarpis turimoms augalų apsaugos produktų, kurių sudėtyje yra karbosulfano, atsargoms sunaikinti, sandėliuoti, pateikti į rinką ir naudoti turėtų būti ne ilgesnis kaip dvylika mėnesių, kad šias atsargas būtų galima naudoti ne ilgiau kaip dar vieną auginimo sezoną.
(10)
Šis sprendimas neapriboja galimybės teikti paraišką pagal Direktyvos 91/414/EEB 6 straipsnio 2 dalies nuostatas, siekiant įtraukti karbosulfaną į tos direktyvos I priedą.
(11)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Veiklioji medžiaga karbosulfanas nėra įtraukiama į Direktyvos 91/414/EEB I priedą.
2 straipsnis
Valstybės narės užtikrina, kad:
a)
augalų apsaugos produktų, kurių sudėtyje yra karbosulfano, registracijos būtų panaikintos iki 2007 m. gruodžio 13 d.;
b)
nuo šio sprendimo paskelbimo dienos augalų apsaugos produktai, kurių sudėtyje yra karbosulfano, nebūtų registruojami ar jų registracija nebūtų atnaujinama.
3 straipsnis
Valstybių narių suteikiamas lengvatinis laikotarpis pagal Direktyvos 91/414/EEB 4 straipsnio 6 dalį yra kiek įmanoma trumpesnis ir baigiasi ne vėliau kaip 2008 m. gruodžio 13 d.
4 straipsnis
Šis sprendimas skirtas valstybėms narėms.
Priimta Briuselyje, 2007 m. birželio 13 d.